Nazi-plakkate: ‘Studente het oortree’Plakkate wat op die Stellenbosch-kampus van die US aangebring is Foto: Facebook Die Universiteit Stellenbosch het bekend gemaak die dissiplinêre verhoor van die drie studente wat met die Nazi-agtige plakkaat op die kampus van die Universiteit Stellenbosch (US) verbind word, is op 12 Julie 2017 afgehandel. Maroela Media het vroeër berig Prof. Wim de Villiers, rektor en visekanselier van die Universiteit Stellenbosch (US), het besluit om drie studente wat verbind word met die Nazi-agtige plakkate op kampus, voorlopig te skors. “Die Sentrale Dissiplinêre Komitee (SDK) van die US het die studente skuldig bevind aan die oortreding van klousule 9.3 en klousule 9.6 van die instelling se Dissiplinêre Kode vir Studente,” het Susan van der Merwe, woordvoerder van die universiteit, gesê. Die klousules dui aan dat ’n student nie op ’n manier mag optree wat rassisties, onbillik, diskriminerend, gewelddadig, grof beledigend, vernederend of intimiderend teenoor enige ander persoon is nie. Hierdie verbod strek, maar is nie beperk nie, tot gedrag wat liggaamlike of geestelike skade veroorsaak, bedoel is om te verneder of wat enige ander persoon se waardigheid aantas. “Na deeglike beraadslaging het die SDK op die volgende gepaste regstellende en rehabiliterende strafmaatreëls vir al drie studente besluit: 1) Altesame 100 ure gemeenskapsdiens moet voltooi word voor die einde van die eerste semester van 2018; daarvan moet 60 ure voor die einde van die 2017 akademiese jaar voltooi word. 2) Die studente moet ŉ regstellende werksopdrag uitvoer, met as sleutelonderwerp, hoe om konstruktief op kampus in gesprek te tree met inagneming van diverse narratiewe. Die eerste konsep moet teen die laaste dag van die derde kwartaal van 2017 by die paneel ingedien word; die tweede konsep teen die laaste dag van die 2017 akademiese jaar; en die finale werkopdrag teen die eerste Maandag van Februarie 2018. 3) Die oorblywende 40 ure van die 100 ure gemeenskapsdiens hierbo genoem, moet gebruik word om idees oor konstruktiewe interaksie uit die regstellende werkopdrag te implementeer. 4) Indien enige van die drie studente nalaat om enige van die genoemde strafmaatreëls na te kom, sal hulle onmiddellik uit die US geskors word.“ Die studente het nou vyf dae om aan te dui of hulle van plan is om teen die beslissing te appelleer, met insluiting van die redes vir hul appèl.